海上居

海上居響澳門半島花地瑪堂區黑沙環中街同馬場北大馬路，係屬於保利達集團發展嘅私人房屋。

背景
2013年6月26號，黑沙環新填海區一幅面積近一點八萬平方米嘅T地段，獲准修改建築計劃，興建有一座樓裙、六幢四十九層高同兩層地庫嘅商住樓宇。呢次修改土地批給合同，發展商只係要畀七千八萬溢價金。

2016年2月，海上居已完成地基工程。

2016年3月2號，有海一居樓花小業主到海上居地盤出入口阻塞車輛出入，有三女一男一度被警方帶走。

2016年6月9號，一個五十三歲本地工人響海上居地盤天井十四樓做平台加固工程嗰時墮地死亡，當時響佢身上冇發現安全帶。勞工局曾經對地盤發出停工通知，重停止工人升降機上落平台嘅安裝工作。

2016年10月下旬，海上居封頂。

2016年11月11號，一個四十五歲大陸勞工響海上居地盤一樓搬四塊鋼化玻璃嗰時被壓親，右前腳開放性骨折。

2016年11月17號，一個三十七歲大陸勞工響海上居地盤，響安全架做安裝工作嗰時，安全架突然鬆脫之下由一米高跌落，腳部被壓傷送院。

2017年2月8號，運輸工務司羅立文話政府唔想有更多問題，會響盡量配合之下，審批海上居嘅入伙紙。佢回應話：「新年應該乜都好，我都希望到時可以起好間屋，就唔好有多啲問題…海上居準時完工，大家都安樂，大家都冇問題。」同一日財政局回覆澳門電台查詢話，截至同年1月11號，已申報海上居單位嘅財產移轉印花稅個案有六百二十宗，已全數繳納金額超過一點二億。

2017年3月13號，保利達集團主席柯為湘有信心海上居響同年7月土地臨時批租期屆滿前完成。佢形容「全力以赴，日以繼夜」趕工，預計可以響5月完工，6月攞到入伙紙。

2017年5月15號，警方突擊搜查海上居地盤，發現十四個中國黑工，年齡由廿幾到五十幾歲，分別負責清潔雜工、油漆、安裝水管同電工，報稱日薪由三百到六百蚊，已經響地盤工作一到十日。警方同時帶走一個涉嫌請黑工嘅人士，同埋五個工程負責人同分判商。

2017年6月27號，工務局局長李燦烽話，海上居應該唔會步海一居後塵。

2017年7月3號，工務局正式向海上居發出入伙紙。

攷

類:澳門私人樓